**3ο ΓΥΜΝΑΣΙΟ ΤΡΙΚΑΛΩΝ**

**Περιβαλλοντική εξόρμηση: ΕΝΤΥΠΩΣΕΙΣ ΑΠΟ ΤΗΝ ΕΚΔΡΟΜΗ ΣΤΗΝ ΕΛΑΣΣΟΝΑ**

Στα πλαίσια του προγράμματος «ΕΝΕΡΓΕΙΑ» η τάξη μας την Τρίτη 25 Φεβρουαρίου επισκέφθηκε την γραφική πόλη της Ελασσόνας καθώς και ορισμένα αρχαιολογικά μνημεία της πόλης της Λάρισας. Σε αυτό το εκπαιδευτικό ταξίδι μας συνόδεψαν η Διευθύντρια του σχολείου μας κ. Ηλιάδη, και οι καθηγήτριές μας : η κ. Μαυρομμάτη, η κ. Μπανάσιου και η κ. Μαγαλιού.

 Η αναχώρηση έγινε το πρωί στις 7:30 από τον χώρο του σχολείου. Στη διάρκεια της διαδρομής θαυμάζαμε έκπληκτοι την ομορφιά των φυσικών τοπίων. Ωστόσο όμως, έντονη λύπη νιώσαμε καθώς αντικρίσαμε τα αποτελέσματα που προκαλεί η ασύδοτη επέμβαση του ανθρώπου στο φυσικό περιβάλλον, γεγονός που μας έκανε να εμβαθύνουμε στο στόχο της εκδρομής μας κι έπειτα να παρακολουθήσουμε με μεγαλύτερο ενδιαφέρον την ροή της εξέλιξης των δεδομένων.

 Κατά την άφιξή μας στην Ελασσόνα επισκεφθήκαμε αρχικά το Κέντρο Περιβαλλοντικής Εκπαίδευσης. Εκεί οι αρμόδιοι μας ενημέρωσαν για διάφορα περιβαλλοντολογικά θέματα. Μέσω διαφόρων ερωτήσεων μας ευαισθητοποίησαν για τα σύγχρονα προβλήματα που μαστίζουν τον πλανήτη μας και παράλληλα μάθαμε διάφορους τρόπους εξοικονόμησης της ενέργειας.

 Έπειτα , μεταβήκαμε συνοδευόμενοι από τα ίδια άτομα σε ένα φωτοβολταϊκό πάρκο, όπου μας εξήγησαν τον τρόπο λειτουργίας των ηλιακών συλλεκτών, δηλαδή την διαδικασία μετατροπής της ηλιακής σε ηλεκτρική ενέργεια.

 Μετά την ολοκλήρωση της ξενάγησης, όσον αφορά την ενέργεια, επισκεφθήκαμε ένα από τα σπουδαιότερα αξιοθέατα του δήμου της Ελασσόνας, τον πύργο της Τσαριτσάνης , που δεσπόζει επιβλητικός σχεδόν στην κορυφή του λόφου της κοινότητας της Τσαριτσάνης. Ο πύργος αυτός είναι ένα από τα σπουδαιότερα δείγματα της μεταβυζαντινής αρχιτεκτονικής. Άτομα καταρτισμένα στην αρχιτεκτονική αυτών των κτιρίων μας εξήγησαν αναλυτικά τον ρόλο του οχυρού αυτού κατά τα μεταβυζαντινά χρόνια, ήταν μια περιγραφή που μας καθήλωσε όλους. Ακολούθως, κάναμε μια σύντομη στάση στην Οικονόμειο σχολή της ίδιας κοινότητας, η οποία σήμερα λειτουργεί ως ενιαίο γυμνάσιο και λύκειο. Εκεί μας υποδέχθηκε εγκάρδια ένας από τους καθηγητές του σχολείου. Αφού αναπαυθήκαμε για λίγα λεπτά κάτω από την πυκνή και ζωογόνο βλάστηση της περιοχής, συνεχίσαμε ακάθεκτοι την ταξιδιωτική μας πορεία.

 Η ιερά μονή Παναγίας Ολυμπιώτισσας αποτελεί ένα από τα πιο σημαντικά ορόσημα της περιοχής αυτής. Φθάνοντας στη μονή ένας δροσερός αιθέρας απάλυνε τις ψυχές μας, η καταπληκτική θέα από το σημείο αυτό μας άφησε όλους άναυδους, νιώσαμε ψυχική ανάταση και ευφορία. Εκεί μία από τις μοναχές ανέλαβε την ξενάγησή μας στο ναό την οποία επιτέλεσε με ιδιαίτερο ζήλο.

 Έπειτα , αφήσαμε πίσω μας την μονή και την όμορφη πόλη της Ελασσόνας με προορισμό πλέον την πόλη της Λάρισας. Φθάνοντας μας επιτράπηκε να μείνουμε λίγη ώρα ελεύθεροι στην πόλη για φαγητό, ενώ στις 5:00 δόθηκε σημείο αναφοράς στην κεντρική πλατεία της πόλης και από εκεί ξεκινήσαμε πρόθυμοι για να επισκεφθούμε τα αρχαιολογικά μνημεία της πόλης. Πρώτος μας σταθμός ήταν το αρχαίο θέατρο, για το οποίο όλοι εξέφρασαν έντονο θαυμασμό. Έπειτα , μεταβήκαμε στο φρούριο της Λάρισας ένα από τα πιο επιβλητικά ορόσημα της. Ένα ακόμη εξίσου σπουδαίο μνημείο είναι η αρχαία σκεπαστή αγορά του Μπεζεστενίου, στην οποία κάναμε μία στάση και συνεχίσαμε την πορεία μας. Έχοντας τελειώσει με την επίσκεψη των αξιοθέατων της Λάρισας αφεθήκαμε ελεύθεροι στην αγορά της και στα κατάμεστα καταστήματά της.

 Τέλος , αναχωρήσαμε για την πόλη μας παίρνοντας μαζί μας γνώσεις, συναισθήματα και εντυπώσεις που χαράχτηκαν ανεξίτηλα στην μνήμη μας.

 Είναι γενική ομολογία , πως η εκδρομή αυτή είχε εξαιρετική επιτυχία και ελπίζω μία παρόμοιά της να επαναληφθεί στο μέλλον. Αποκομίσαμε από αυτή πληθώρα ουσιαστικών γνώσεων όσον αφορά τα περιβαλλοντικά, τα θρησκευτικά και τα αρχιτεκτονικά θέματα.

 Γενικότερα, οι εκπαιδευτικές εκδρομές είναι ένας εναλλακτικός τρόπος διδασκαλίας, που θα πρέπει να προωθηθεί , γιατί δεν επιφορτίζει τους μαθητές με αποστεωμένες γνώσεις, αλλά γαλουχεί κριτικά σκεπτόμενες προσωπικότητες. Επιπλέον, η εκπαίδευση με αυτόν τον τρόπο ξεπερνά το μονολιθικό-τεχνοκρατικό χαρακτήρα της και γίνεται εφαλτήριο για να αποτελέσει δημιουργικό πομπό γνώσης, ήθους και ζωής.

**Ανδρεανίδη Ελισάβετ**

**Β1 3ου Γυμνασίου Τρικάλων**